Sarahah App Said to Be Secretly Uploading Your Contacts, Developer Responds, सराहा ऐप बन सकता है आपकी प्राइवेसी पर खतरा, जानें कैसे
गैजेट्स 360 स्टाफ, 28 अगस्त 2017 16:07 IST
कुछ दिनों पहले सोशल नेटवर्किंग साइट पर सराहा नाम का एक ऐप वायरल हुआ था। भारत में भी इस ऐप का जादू सिर चढ़कर बोला। सराहा एक ऐसा ऐप है जिससे यूज़र अपना नाम बताए बिना ही मैसेज भेज और रिसीव कर सकते हैं। अब ख़बर आई है कि इस ऐप से मैसेज भेजने वाले व्यक्ति की पहचान छिपी नहीं रहती। क्योंकि ऐप द्वारा कंपनी कंपनी के सर्वर पर यूज़र के फोन कॉन्टेक्ट अपलोड किए जा रहे हैं।
आईटी सिक्योरिटी कंसल्टिंग फर्म बिशप फॉक्स में एक वरिष्ठ सिक्योरिटी विश्लेषक ज़ैकरी जूलियन ने सबसे पहले देखा कि सराहा के सर्वर पर यूज़र की निजी जानकारी अपलोड की जा रही है। और इसके लिए एक मॉनिटरिंग सॉफ्टवेयर BURP Suite का इस्तेमाल किया जा रहा है।
रविवार को The Intercept में छपे जूलियन के एक बयान के मुताबिक, ''जैसे ही आप ऐप्लिकेशन में लॉगइन करते हैं, यह आपके ईमेल और फोन कॉन्टेक्ट को अपने एंड्रॉयड ऑपरेटिंग सिस्टम पर स्टोर कर लेता है।''
हालांकि, ऐप यूज़र से कॉन्टेक्ट एक्सेस करने की अनुमति लेता है। लेकिन ऐप में ऐसा कोई फ़ीचर नहीं है जहां इन कॉन्टेक्ट की जरूरत पड़े और ना ही ऐसा कोई सर्च फ़ीचर है जहां आप कॉन्टेक्ट नंबर के जरिए अपने दोस्त को तलाश सकें।
बहरहाल, सराहा के संस्थापक ज़ैन अल-आबिदीन तौफीक़ ने कहा कि कॉन्टेक्ट लिस्ट को आने वाले एक फ़ीचर 'find your friends' के लिए अपलोड किया गया है। अभी तक इस फ़ीचर को रिलीज़ नहीं किया गया है। एक ट्वीट में तौफीक़ ने लिखा कि डेटा रिक्वेस्ट अगले अपडेट में हटा ली जाएगी।
इस ऐप में मैसेज रिसीव करने वाले यूज़र के ऐप पर, आने वाले सभी मैसेज इनबॉक्स में दिखते हैं। और आप उन मैसेज को फ्लैग, डिलीट, रिप्लाई करने के अलावा उन्हें बाद में आसानी से खोजने के लिए फेवरेट मार्क कर सकते हैं। ऐप को गूगल प्ले और ऐप स्टोर से मुफ्त डाउनलोड कर सकते हैं। इसके अलावा वेबसाइट पर भी अकाउंट बनाया जा सकता है।